Document ID: 32005L0090

ΟΔΗΓΊΑ 2005/90/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 18ης Ιανουαρίου 2006
για την εικοστή ένατη τροποποίηση της οδηγίας 76/769/EOK του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσίες που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Τα μέτρα που προβλέπονται στην παρούσα οδηγία εμπίπτουν στο πλαίσιο του σχεδίου δράσης που εγκρίθηκε με την απόφαση αριθ. 1786/2002/EΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για τη θέσπιση προγράμματος κοινοτικής δράσης στον τομέα της δημόσιας υγείας (2003-2008) (3). Σύμφωνα με αυτή την απόφαση η Κοινότητα έχει δεσμευθεί για την προαγωγή και τη βελτίωση της υγείας, για την πρόληψη των ασθενειών και για την αντιμετώπιση των ενδεχόμενων απειλών κατά της υγείας, αποσκοπώντας στη μείωση της νοσηρότητας και της πρόωρης θνησιμότητας καθώς και της αναπηρίας που δυσχεραίνει τις δραστηριότητες.
(2)
Οι ουσίες που απαριθμούνται στο παράρτημα I της οδηγίας 67/548/EOK του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικινδύνων ουσιών (4), και έχουν ταξινομηθεί ως καρκινογόνες των κατηγοριών 1 ή 2 ενδέχεται να προκαλούν καρκίνο. Οι ουσίες που απαριθμούνται στο παράρτημα I της οδηγίας 67/548/EOK και έχουν ταξινομηθεί ως μεταλλαξιογόνες των κατηγοριών 1 ή 2 ενδέχεται να προκαλούν κληρονομικές γενετικές βλάβες. Οι ουσίες που απαριθμούνται στο παράρτημα I της οδηγίας 67/548/EOK και έχουν ταξινομηθεί ως τοξικές για την αναπαραγωγή των κατηγοριών 1 ή 2 ενδέχεται να προκαλούν συγγενείς διαμαρτίες ή να διαταράσσουν τη γονιμότητα.
(3)
Για να βελτιωθεί η προστασία της ανθρώπινης υγείας και της ασφάλειας των καταναλωτών, θα πρέπει να ρυθμιστεί η χρήση των ουσιών που ταξινομήθηκαν πρόσφατα ως καρκινογόνες, μεταλλαξιογόνες ή τοξικές για την αναπαραγωγή των κατηγοριών 1 ή 2 και θα πρέπει να ισχύει περιορισμός κυκλοφορίας στην αγορά ουσιών και παρασκευασμάτων που περιέχουν τέτοιες ουσίες για πώληση στο ευρύ κοινό.
(4)
Η οδηγία 76/769/EOK του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (5), θεσπίζει περιορισμούς κυκλοφορίας στην αγορά και χρήσης ορισμένων επικίνδυνων ουσιών και παρασκευασμάτων, με στόχο, μεταξύ άλλων, να βελτιωθεί η προστασία της ανθρώπινης υγείας και της ασφαλείας των καταναλωτών.
(5)
Η οδηγία 94/60/EΚ του Ευρωπαϊκού Κοινοβουλίου και του Συμβουλίου (6) για τη δέκατη τέταρτη τροποποίηση της οδηγίας 76/769/EΟΚ καταρτίζει, υπό μορφή προσαρτήματος του παραρτήματος I της οδηγίας 76/769/EΟΚ, κατάλογο των ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, των κατηγοριών 1 ή 2. Για τέτοιες ουσίες και σκευάσματα που περιέχουν τις ουσίες αυτές θα πρέπει να ισχύει περιορισμός της πώλησης στο ευρύ κοινό.
(6)
Η οδηγία 94/60/EΚ προβλέπει ότι η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο, το αργότερο έξι μήνες μετά τη δημοσίευση στην Επίσημη Εφημερίδα της Ευρωπαϊκής Ένωσης μιας προσαρμογής στην τεχνική πρόοδο του παραρτήματος I της οδηγίας 67/548/EOK, η οποία περιλαμβάνει ουσίες που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή των κατηγοριών 1 ή 2, πρόταση οδηγίας για τη ρύθμιση των ουσιών εκείνων που ταξινομήθηκαν πρόσφατα, ώστε να ενημερωθεί το προσάρτημα του παραρτήματος I της οδηγίας 76/769/EOK. Η πρόταση της Επιτροπής θα λαμβάνει υπόψη τους κινδύνους και τα πλεονεκτήματα των πρόσφατα ταξινομημένων ουσιών και τις κοινοτικές νομοθετικές διατάξεις που αφορούν την ανάλυση των κινδύνων.
(7)
Η οδηγία 2004/73/EΚ του Συμβουλίου, της 29ης Aπριλίου 2004, για την εικοστή ένατη προσαρμογή στην τεχνική πρόοδο της οδηγίας 67/548/ΕΟΚ του Συμβουλίου, και συγκεκριμένα το παράρτημα I, περιέχει 146 καταχωρίσεις που περιλαμβάνουν ουσίες οι οποίες ταξινομήθηκαν πρόσφατα ως καρκινογόνες της κατηγορίας 1, 21 καταχωρίσεις που περιλαμβάνουν ουσίες οι οποίες ταξινομήθηκαν πρόσφατα ως καρκινογόνες της κατηγορίας 2, 152 καταχωρίσεις που περιλαμβάνουν ουσίες οι οποίες ταξινομήθηκαν πρόσφατα ως μεταλλαξιογόνες της κατηγορίας 2 και 24 καταχωρίσεις που περιλαμβάνουν ουσίες οι οποίες ταξινομήθηκαν πρόσφατα ως τοξικές για την αναπαραγωγή της κατηγορίας 2.
(8)
Η οδηγία 2004/73/EΚ τροποποιεί επίσης τις σημειώσεις σχετικά με την ταυτοποίηση, την ταξινόμηση και την επισήμανση οι οποίες συνοδεύουν ουσίες που έχουν ταξινομηθεί ως καρκινογόνες της κατηγορίας 1, 36 ουσίες που έχουν ταξινομηθεί ως καρκινογόνες της κατηγορίας 2, 6 ουσίες που έχουν ταξινομηθεί ως μεταλλαξιογόνες της κατηγορίας 2, 2 ουσίες που έχουν ταξινομηθεί ως τοξικές για την αναπαραγωγή της κατηγορίας 1 και 3 ουσίες που έχουν ταξινομηθεί ως τοξικές για την αναπαραγωγή της κατηγορίας 2. Οι κατάλογοι στο προσάρτημα του παραρτήματος Ι της οδηγίας 76/769/ΕΟΚ θα πρέπει να τροποποιηθούν αναλόγως.
(9)
Οι κίνδυνοι και τα πλεονεκτήματα των ουσιών που ταξινομήθηκαν πρόσφατα δυνάμει της οδηγίας 2004/73/EΚ ως καρκινογόνες, μεταλλαξιογόνες ή τοξικές για την αναπαραγωγή των κατηγοριών 1 ή 2 έχουν ληφθεί υπόψη, ιδίως όσον αφορά τις ουσίες για τις οποίες δεν ίσχυε ακόμα περιορισμός της χρήσης σε ουσίες και παρασκευάσματα που κυκλοφορούν στην αγορά για πώληση στο ευρύ κοινό (λόγω προηγούμενης ταξινόμησης). Η ανάλυση αυτή κατέληξε στο συμπέρασμα ότι οι εν λόγω ουσίες που ταξινομήθηκαν πρόσφατα μπορούν να προστεθούν στο προσάρτημα του παραρτήματος I της οδηγίας 76/769/EOK.
(10)
Η παρούσα οδηγία θα πρέπει να εφαρμόζεται με την επιφύλαξη της κοινοτικής νομοθεσίας που προβλέπει τις ελάχιστες απαιτήσεις για την προστασία των εργαζομένων, νομοθεσίας που θεσπίζεται με την οδηγία 89/391/EΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (7), καθώς και με ειδικές οδηγίες οι οποίες βασίζονται στην προηγούμενη, ιδίως δε με την οδηγία 2004/37/EΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (8),
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το προσάρτημα του παραρτήματος Ι της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν, το αργότερο έως τις 24 Φεβρουαρίου 2007, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των οικείων διατάξεων και έναν πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.
Εφαρμόζουν τις διατάξεις αυτές από την 24. Αυγούστου 2007.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα ο οποίος διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Στρασβούργο, 18 Ιανουαρίου 2006.

Labels: 0
4
15
20